钦定古今图书集成/明伦汇编/官常典/第206卷 > 李勉
## 钦定古今图书集成/明伦汇编/官常典/第206卷 > 李勉

按《唐书》本传：“勉字元卿，郑惠王元懿曾孙。父择言，累
为州刺史，封安德郡公，以吏治称。张嘉贞为益州都
督，性简贵，接部刺史倨甚。择言守汉州，独引同榻坐，
讲绎政事，名重当时。勉少喜学，内沈雅，外清整。始调
开封尉。汴州水陆一都会，俗庞错，号难治，勉摧奸决
隐为有名。从肃宗于灵武，擢监察御史。时武臣崛兴”，
无法度，大将管崇嗣背阙坐，笑语哗纵，勉劾不恭，帝
叹曰：“吾有勉，乃知朝廷之尊。”迁司膳员外郎。关东献
俘百，将即死，有叹者，勉过问，曰：“被胁而官，非敢反。”勉
入见帝曰：“寇乱之污半天下，其欲澡心自归无繇。如
尽杀之，是驱以助贼也。”帝驰骑完宥，后归者日至。累
为河东王思礼、朔方河东都统李国贞行军司马，进
梁州刺史。勉假王睟南郑令。睟为权幸所诬，诏诛之。
勉曰：“方藉牧宰为人父母，岂以谗杀良吏乎？”即拘睟
为请得免。睟后以推择为龙门令，果有名。羌浑奴剌
寇州，勉不能守，召为大理少卿。然天子素重其正，擢
太常少卿，欲遂柄用。而李辅国讽吏下己，勉不肯，乃
出为汾州刺史。历河南尹，徙江西观察使。厉兵睦邻，
平贼屯。部人父病为蛊，求厌者以木偶署勉名埋之，
掘治验服，勉曰：“是为其父则孝也，纵不诛。”入为京兆
尹，兼御史大夫。鱼朝恩领国子监，威宠震赫，前尹黎
干谄事之，须其入，敕吏治数百人具以饷。至是，吏请
勉，不从，曰：“吾候太学，彼当见享军容，幸过府则修具。”
朝恩衔之，亦不复至太学。寻拜岭南节度使。番禺贼
冯崇道、桂叛将朱济时等负险为乱，残十馀州，勉遣
将李观率容州刺史王翃讨斩之，五岭平。西南夷舶
岁至才四五，讥视苛谨。勉既廉洁，又不暴征，明年至
者乃四千馀。柁。居官久，未尝抆饰器用车服。后召归，
至石门，尽搜家人所蓄犀珍投江中，时人谓“可继宋
璟、卢奂、李朝隐。”部人叩阙请立碑颂德，代宗许之，进
工部尚书，封汧国公。滑亳节度使令狐彰且死，表勉
为代，从之。勉居镇且八年，以旧德方重，不威而治，东
诸帅暴桀者皆尊惮之。田神玉死，诏勉节度汴、宋。未
行，汴将李灵耀反，魏将田悦以兵来，叩汴而屯。勉与
李忠臣、马燧合讨之。淮西军据汴北，河阳军壁其东。
大将杜如江、尹伯良与悦战匡城，不胜，徙垒与灵耀
合。忠臣将军李重倩夜攻其营，与河阳军合噪，贼不
阵溃，悦走河北，灵耀奔韦城，为如江所擒。勉缚以献，
斩阙下。既而忠臣专汴，故勉还滑台。明年，忠臣为麾
下所逐，复诏勉移治汴。德宗立，就加同中书门下平
章事，俄为汴宋滑亳、河阳等道都统。建中四年，李希
烈围襄城，诏勉出兵救之。帝又遣神策将刘德信以
兵三千援接。勉奏言：“贼以精兵攻襄城，而许必虚，令
兵直𢭏许，则襄围解。”不待报，使其将唐汉臣与德信
袭许。未至数十里，有诏诘让，二将惧而还。次扈涧，不
设备，为贼所乘，杀伤什伍，辎械尽亡。汉臣走汴，德信走汝。勉惧东都危，复遣兵四千往戍，贼断其后，不得
归。于是希烈自将攻勉，勉气索婴守累月，援莫至，裒
兵万人溃围出，东保睢阳。兴元元年，勉固让都统，以
检校司徒、平章事召。既见，帝素服待罪，诏不许。勉内
愧，取充位而已，不敢有所与。贞元初，帝起卢杞为刺
史，袁高还，诏不得下。帝问勉曰：“众谓卢杞奸邪，朕顾
不知，谓何？”勉曰：“天下皆知，而陛下独不知，此所以为
奸邪也。”时韪其对。然自是益见疏。居相二岁，辞位，以
太子太师罢。卒，年七十二，赠太傅，谥曰贞简。勉少贫，
侠客梁、宋，与诸生共逆旅。诸生疾且死，出白金曰：“左
右无知者，幸君以此为我葬，馀则君自取之。”勉许诺。
既葬，密置馀金棺下。后其家谒勉，共启墓，出金付之。
位将相，所得奉赐，悉遗亲党，身没无赢藏。其在朝廷，
鲠亮廉介，为宗臣表，礼贤下士有终始。尝引李巡、张
参在幕府。后二人卒，至宴饮，仍设虚位沃馈之。遣戍
兵，常视其资粮，春秋存问家室，故能得人死力。善鼓
琴，有所自制，天下宝之。乐家传《响泉》《韵磬》，勉所爱者。